text: Arriba una segona pastera a Cabrera, amb 13 persones, en menys de 24 hores
  Balears 31/07/2017
  La Guàrdia Civil ha detingut i traslladat a Mallorca les persones que viatjaven en l'embarcació
  27 persones han estat detingudes en menys de 24 hores per intentar entrar en territori balear en pastera Imatge d'arxiu
  PalmaLa Guàrdia Civil ha localitzat aquest dilluns una pastera amb 13 persones en aigües properes a l'illa de Cabrera. Aquesta és la segona embarcació interceptada en menys de 24 hores a les Illes Balears, després de la que va ser localitzada ahir amb 14 persones que navegaven a la deriva per una avaria mecànica.
  Durant el 2017, 14 pasteres han arribat a les costes balears, transportant un total de 151 persones. La d'aquest dilluns és la sisena embarcació interferida al mes de juliol i la cinquena localitzada a Cabrera.
  La pastera ha estat localitzada i interceptada de matinada per una embarcació de la Guàrdia Civil, que n'ha traslladat els ocupants al port de sa Ràpita, on han estat detinguts. Aquestes persones seran traslladades a la comandància de Palma per iniciar els tràmits de la seva expatriació després de prestar declaració judicial.